Temeljem članka 86. st. 2. Poslovnika Gradskog vijeća Grada Pregrade, mi sljedeći vijećnice i vijećnici Gradskog vijeća:

1. Tajana Broz \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Stjepan Hršak \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. Stjepan Javornik \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. Josip Krušlin \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
5. Stjepan Miklaužić \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
6. Marko Vešligaj \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**TRAŽIMO**

od Predsjednika Gradskog vijeća Grada Pregrade da u najkraćem roku sazove sjednicu Gradskog vijeća te predlažemo da se na dnevni red uvrste sljedeće točke:

1. **Funkcioniranje mjesnih odbora na području Grada Pregrade**
2. **Odluka o osnivanju Savjeta mladih Grada Pregrade**

# Obrazloženje

**A.d. 1**. Mjesni odbori jedini su oblik izravnog sudjelovanja građana u funkcioniranju lokalne vlasti. Mjesni odbori na području Grada Pregrade ne funkcioniraju na način propisan Zakonom i Statutom Grada Pregrade. Pojedini mjesni odbori postoje samo „na papiru", budući da se, nakon što se formalno konstituiraju, uopće ne sastaju. Također, predstavnici Grada ne poštuju prioritete mjesnih odbora. Postojanje mjesnih odbora, ukoliko se iste ne uključi u funkcioniranje lokalne samouprave zaista nema smisla. Iz navedenih razloga, smatramo da je rasprava o funkcioniranju mjesnih odbora na Gradskom vijeću nužna kako bi se navedeni nedostaci ispravili na dobrobit svih građanki i građana. Predlažemo da se na sjednicu Gradskog vijeća s ovim točkom dnevnog reda pisanim putem pozovu članovi svih vijeća mjesnih odbora sa područja Grada Pregrade, te da im se dozvoli sudjelovanje u raspravi po navedenoj točci.

Prijedlozi za raspravu:

1. Kriteriji raspodjele financijskih sredstava po mjesnim odborima - Provedbeni planovi vezani uz Kapitalni projekt P05 0102 K10, u iznosu od 1.000.000 kuna, koji se odnose na uređenje i asfaltiranje nerazvrstanih cesta i ulica te 100.000 kuna vezanih uz izgradnju javne rasvjete;
2. Rad i funkcioniranje mjesnih odbora - suradnja gradskih struktura sa svim mjesnim odborima na području Grada;
3. Suradnja Vijeća mjesnih odbora sa Gradskim vijećem i pozivanje predsjednika vijeća mjesnih odbora na sjednice Gradskog vijeća uz mogućnost uključivanja u raspravu.

**A.d. 2.** Zakon o Savjetima mladih (NN 23/07) određuje da jedinice lokalne i područne (regionalne) samouprave u svrhu aktivnog uključivanja mladih u život tih jedinica osnivaju savjete mladih, kao savjetodavna tijela. Savjet mladih osniva predstavničko tijelo JLS, dakle Gradsko vijeće te u slučaju grada Pregrade, Savjet mladih treba imati 5-7 članova/ica iz redova udruga mladih i udruga koje se bave mladima, učeničkih vijeća, studentskih zborova te drugih registriranih oblika organiziranja mladih.

U okviru svoga djelokruga savjet mladih:

* na sjednicama savjeta mladih raspravlja o pitanjima značajnima za rad savjeta mladih,
* na sjednicama savjeta mladih raspravlja o pitanjima iz djelokruga rada predstavničkog tijela jedinice lokalne, odnosno područne (regionalne) samouprave koji su od interesa za mlade,
* predlaže predstavničkom tijelu jedinice lokalne, odnosno područne (regionalne) samouprave donošenje odluka, programa i drugih akata od značenja za unapređivanje položaja mladih na području jedinice lokalne, odnosno područne (regionalne) samouprave,
* predlaže predstavničkom tijelu jedinice lokalne, odnosno područne (regionalne) samouprave raspravu o pojedinim pitanjima od značenja za unapređivanje položaja mladih na području jedinice lokalne, odnosno područne (regionalne) samouprave te način rješavanja navedenih pitanja,
* daje mišljenje predstavničkom tijelu jedinice lokalne, odnosno područne (regionalne) samouprave prilikom donošenja odluka, mjera, programa i drugih akata od osobitog značenja za unaprjeđivanje položaja mladih na području jedinice lokalne, odnosno područne (regionalne) samouprave,
* sudjeluje u izradi i praćenju provedbe lokalnog programa djelovanja za mlade,
* izrađuje izviješća nadležnim tijelima o problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih (lokalni program djelovanja za mlade),
* predlaže mjere za ostvarivanje i provedbu odluka i programa o skrbi za mlade (lokalni program djelovanja za mlade),
* skrbi o informiranosti mladih o svim pitanjima značajnim za unapređivanje položaja mladih,
* potiče međusobnu suradnju savjeta mladih općina, gradova i županija u Republici Hrvatskoj te suradnju i razmjenu iskustava s odgovarajućim tijelima drugih zemalja,
* predlaže predstavničkom tijelu jedinica lokalne, odnosno područne (regionalne) samouprave financijski plan radi ostvarivanja programa rada savjeta mladih,
* po potrebi poziva predstavnike tijela jedinice lokalne, odnosno područne (regionalne) samouprave na sjednice savjeta mladih te
* obavlja i druge poslove od interesa za mlade.

S poštovanjem,

Klub vijećnica i vijećnika SDP-a, A-HSS-a i ZS-a

**Prilog:** Prijedlog Odluke o osnivanju Savjeta mladih Grada Pregrade

**Prijedlog Odluke o osnivanju Savjeta mladih Grada Pregrade**

OPĆE ODREDBE

Članak 1.

Ovom Odlukom se uređuje osnivanje Savjeta mladih Grada Pregrade (u daljnjem tekstu : Savjet mladih), broj članova/ica i način i postupak njihova izbora, način utjecaja na rad Gradskog vijeća Grada Pregrade (u daljnjem tekstu: Gradsko vijeće) u postupku donošenja odluka i drugih akata od neposrednog interesa za mlade i u vezi s mladima, način financiranja rada i programa Savjeta mladih i način osiguranja uvjeta za njegov rad, kao i ostala pitanja od značaja za rad Savjeta mladih.

Mladi, u smislu ove Odluke, su osobe s prebivalištem na području Grada Pregrade (u nastavku teksta: Grad) u dobi od petnaest (15) do dvadeset devet (29) godina života.

Članak 2.

Savjet mladih je savjetodavno tijelo Gradskog vijeća.

SASTAV SAVJETA MLADIH

Članak 3.

Savjet mladih ima pet članova/ica, uključujući predsjednika/cu i zamjenika/cu predsjednika/ce Savjeta.

IZBOR ČLANOVA/ICA SAVJETA MLADIH

Članak 4.

Gradsko vijeće pokreće postupak izbora članova/ica Savjeta mladih javnim pozivom.

Kandidate/kinje za članove/ice Savjeta mladih predlažu udruge mladih i udruge koje se bave mladima, podmlaci političkih stranaka, učenička vijeća, te drugi registrirani oblici organiziranja mladih na području Grada.

Članak 5.

Prijedlog kandidata podnosi se Jedinstvenom upravnom odjelu Grada Pregrade (u nastavku teksta: Upravni odjel) u roku od 30 dana od dana objave javnog poziva u dnevnom tisku, na oglasnoj ploči i na web stranici Grada.

Prijedlog mora sadržavati: ime i prezime kandidata/kinje, datum i godinu rođenja, prebivalište, motivacijsko pismo, pisani i obrazložen prijedlog ovjeren od odgovorne osobe predlagatelja.

Upravni odjel utvrđuje listu kandidata/kinja koji ispunjavaju uvjete za izbor u Savjet mladih i za koje je pravovremeno podnijet potpun prijedlog u roku od 48 sati od isteka roka za dostavu prijedloga te je objavljuje.

Lista kandidata/kinja se objavljuje na oglasnoj ploči i na web stranici Grada u roku od dva dana od utvrđivanja liste kandidata.

Gradsko vijeće je dužno u roku od 60 dana od dana objave liste kandidata/kinja izabrati članove/ice Savjeta mladih.

Članak 6.

Vijećnici/e Grada biraju članove/ice Savjeta mladih tajnim glasovanjem na način propisan Poslovnikom Gradskog vijeća.

Tajno glasovanje provodi se glasačkim listićem ovjerenim pečatom Gradskog vijeća.

Na glasačkom listiću su prezimena kandidata/kinja navedena abecednim redom, a glasuje se na način da se zaokruži redni broj ispred prezimena kandidata a najviše njih 5.

U pripremi i postupku tajnog glasovanja predsjedniku Gradskog Vijeća pomaže nadležno upravno tijelo, prema odredbama Poslovnika Gradskog vijeća.

Za članove Savjeta su izabrani kandidati/kinje od rednog broja 1. do 5. na rang listi dobivenih glasova.

U slučaju da pod. rednim brojem 5. dva ili više kandidata/kinja ostvari jednaki broj glasova izbor se ponavlja među tim kandidatima/kinjama na istoj sjednici.

Članak 7.

Prijedlog Poslovnika o radu Savjeta mladih, kojim se uređuje način rada Savjeta mladih, te izbor predsjednika i njegovog zamjenika, donosi Savjet mladih većinom glasova svih članova/ica Savjeta na konstituirajućoj sjednici.

Predsjednika/cu i zamjenika/cu predsjednika/ce Savjeta mladih biraju članovi/ice Savjeta između sebe, na konstituirajućoj sjednici, sukladno Poslovniku o radu Savjeta mladih.

Članak 8.

Konstituirajuću sjednicu Savjeta mladih u roku od 30 dana od konstituiranja Savjeta mladih saziva i njome do izbora predsjednika/ce Savjeta mladih rukovodi gradonačelnica Grada Pregrade.

Na konstituirajućoj sjednici mora biti nazočna većina članova/ica Savjeta mladih.

Članak 9.

Kandidati/kinje za predsjednika/cu Savjeta dostavljaju svoju kandidaturu Upravnom odjelu najkasnije 15 dana od dana izbora članova Savjeta mladih.

Kandidat/kinja za predsjednika/cu Savjeta kandidira i svog zamjenika/cu. Izborom predsjednika/ce izabire se i njegov/njezin zamjenik/ca.

Upravni odjel sastavlja listu kandidata/kinja za predsjednika/cu Savjeta mladih. Kandidati/kinje se unose na kandidacijsku listu abecednim redom prezimena.

Glasački listić se sastavlja abecednim redom prezimena kandidata/kinja.

Na konstituirajućoj se sjednici, nakon predstavljanja kandidata/kinja, tajnim glasovanjem bira predsjednika/cu Savjeta mladih. Za predsjednika/cu Savjeta mladih je izabran kandidat/kinja koji/a je osvojio najveći broj glasova.

U slučaju da dva ili više kandidata/inja ostvare jednaki najveći broj glasova, ponavlja se izbor među njima na istoj sjednici.

U slučaju da se ni nakon ponovljenog izbora ne izabere predsjednik/ca Savjeta mladih saziva se u roku od 15 dana nova sjednica Savjeta mladih.

Članak 10.

Predsjednik/ca Savjeta predstavlja i zastupa Savjet mladih te obavlja druge poslove određene ovom Odlukom. Zamjenik/ca predsjednika/ce zamjenjuje predsjednika/cu u slučaju njegove spriječenosti ili odsutnosti.

MANDAT ČLANOVA/ICA SAVJETA MLADIH GRADA PREGRADE

Članak 11.

Članovi/ice Savjeta mladih biraju se na dvije godine.

Gradsko vijeće razriješit će člana/icu Savjeta mladih i prije isteka mandata ako neopravdano ne nazoči na tri uzastopne sjednice Savjeta mladih, kad navrši trideset godina života, na osobni zahtjev te ako je pravomoćnom sudskom presudom osuđen/a na bezuvjetnu kaznu zatvora u trajanju dužem od šest mjeseci.

Ako Savjet mladih ostane trajno bez minimalnog broja članova/ica potrebnih za donošenje odluka Gradsko vijeće raspušta Savjet mladih i u roku od 60 dana od danadonošenja odluke o raspuštanju Savjeta mladih pokreće postupak za izbor novih članova/ica Savjeta mladih.

DJELOKRUG RADA

Članak 12.

Savjet mladih:

1. raspravlja o pitanjima značajnim za rad Savjeta mladih,
2. raspravlja na sjednicama o pitanjima iz djelokruga rada Gradskog vijeća koja su od interesa za mlade,
3. predlaže Gradskom vijeću donošenje odluka, programa i drugih akata od značaja za unapređenje položaja mladih,
4. predlaže Gradskom vijeću raspravu o pojedinim pitanjima od značaja za mlade te način rješavanja navedenih pitanja,
5. daje mišljenje Gradskom vijeću prilikom donošenja odluka, mjera, programa i drugih akata od osobitog značenja za mlade,
6. sudjeluje u izradi i praćenju provedbe lokalnog programa djelovanja za mlade,
7. izrađuje izvješća nadležnim tijelima o problemima mladih, a po potrebi predlaže i donošenje programa za otklanjanje nastalih problema i poboljšanje položaja mladih,
8. predlaže mjere za ostvarivanje i provedbu odluka i programa o skrbi za mlade,
9. skrbi o informiranosti mladih o svim pitanjima značajnim za unapređivanje položaja mladih,
10. potiče suradnju savjeta mladih općina, gradova i županija u RH te suradnju s odgovarajućim tijelima drugih zemalja
11. predlaže Gradskom vijeću financijski plan radi ostvarivanja programa rada Savjeta mladih,
12. obavlja i druge poslove od interesa za mlade.

Članak 13.

Komunikacija između Savjeta mladih i Gradskog vijeća osigurava se prisustvom gradonačelnice Grada Pregrade i predsjednika Gradskog vijeća na sjednicama Savjeta mladih, osim u slučaju kada su opravdano spriječeni.

Članak 14.

Savjet mladih donosi program rada i financijski plan za svaku kalendarsku godinu, te podnosi godišnje izvješće Gradskom vijeću do kraja veljače tekuće godine za prethodnu godinu.

Programom rada se utvrđuju programske i druge aktivnosti, nositelji i rokoviizvršenja.

Program rada se donosi najkasnije do 30. rujna tekuće godine za sljedeću kalendarsku godinu.

SREDSTVA ZA RAD

Članak 15.

Grad Pregrada osigurava sve potrebne uvjete za rad Savjeta mladih (financijska sredstva, prostor, stručnu pomoć i sl). Financijska sredstva se osiguravaju u proračunu Grada na temelju odobrenog programa rada i financijskog plana.

Članovi Savjeta mladih ne primaju naknadu za svoj rad ali imaju pravo na nadoknadu putnih troškova vezanih za rad u Savjetu.

Stručne i administrativne poslove za potrebe Savjeta mladih obavlja Upravni odjel.

SURADNJA SAVJETA MLADIH

Članak 16.

U cilju unapređenja rada, Savjet mladih surađuje sa savjetima mladih drugih jedinica lokalne i područne (regionalne) samouprave u zemlji i inozemstvu, te s međunarodnim organizacijama.

PRIJELAZNE I ZAVRŠNE ODREDBE

Članak 17.

Ova Odluka stupa na snagu osmog dana od dana objave u “Službenom glasniku Krapinsko-zagorske županije".